Mandag skulle en ankesag have være begyndt i Vestre Landsret, men den er nu for anden gang udsat. På anklagebænken sidder et par fra Aggersund, der i årevis har fyldt deres ejendomme i byen med gamle biler og reservedele. I snart 20 år har borgerne og kommunen ventet på en afgørelse, men den lader nu igen vente på sig, og det frustrerer både i Aggersund og på borgmesterkontoret. - Det er ikke blevet bedre de sidste mange år, siger Mads Krarup Nielsen, der er formand for Aggersund og Omegns Borgerforening. Set frem til afgørelse inden jul På trods af flere påbud om at fjerne bilerne samt en byretsdom, så lader den endelig afgørelse altså vente på sig. For ankesagen mod skrothandleren er blevet udsat på grund af sygdom. - Vi havde set frem til, at inden jul skulle der være en løsning på det her, men det ser ikke ud til at blive nu, fortæller Mads Kraup Nielsen frustreret. I byretten blev ægteparret med de mange biler hver idømt en bøde på 30.000 kroner samt tvangsbøder hver måned, hvis de ikke efterkom Vesthimmerlands Kommunes påbud om at fjerne bilerne, men de ankede dommen samme dag, så først når Landsretten afgør sagen, kan der sættes et endelig punktum. Borgmester: Det er dybt frustrerende - Det er dybt frustrerende, at vi står i den situation igen. Sidste gang blev sagen udsat i et halvt år, og nu ved vi ikke en gang, hvor lang tid det tager, inden den bliver berammet igen, konstaterer Per Bach Laursen (V), der er borgmester i Vesthimmerlands Kommune. Den nu anden udsættelse af ankesagen skyldes en rygskade hos den mandlige skrothandler, som skulle være opstået i sommer efter den første udsættelse, hvor ægteparret, ifølge deres forsvarer, var gået i gang med at rydde op på deres ejendomme. - Vi har ikke set dem rydde op, hvis ikke det var for at gøre plads til flere biler, fortæller Mads Krarup Nielsen dog. Fjernede selv biler Siden 2019 har Vesthimmerlands Kommune givet parret flere påbud om at fjerne skrotbiler og andet affald fra deres ejendomme i Aggersund, og i 2021 fjernede kommunen selv flere biler fra den ene ejendom, inden de til sidst valgte at gå rettens vej. Se billederne her: - Vi har prøvet alle de ting, som vi er blevet anbefalet ved juridisk hjælp og andre gode folk, der har vært inde over for at anbefale os, hvordan vi skal komme af med det roderi i Aggersund. Det er ikke rigtig lykkes endnu, og jeg må sige, at det her næsten ikke er til at leve med, fortæller en frustreret borgmester. Ifølge Per Bach Laursen har ægteparret ikke betalt nogle af de bøder, de har fået, men derimod har Vesthimmerlands Kommune måttet betale for oprydning og mandetimer gennem flere år. Har det været det værd? - Det bliver jeg nødt til at sige, at det har det. Vi har prøvet alle veje, og vi kan ikke bare lade det stå til deroppe. Vi holder fast i den her sag, indtil det er løst, konstaterer Per Bach Laursen. Foreløbigt er der ikke sat dato på, hvornår ankesagen tages op igen, men både borgmesteren og borgerforeningen håber det bliver snarest – for hele Aggersunds skyld. - Det kunne have været en endnu skønnere by, hvor folk hellere vil flytte til, hvis der var pænt og ryddeligt frem for det her, fastslår Mads Krarup Nielsen.

Referat:
Retssag mod omstridt skrothandler udskudt på grund af sygdom, mens skrotbilerne fortsat hober sig op i Aggersund.